## ‘El Prado en las calles’ arriba a Alacant en la quinta etapa d’esta mostra que recorre la Comunitat Valenciana amb els grans mestres de la pintura

*** La secretària autonòmica de Cultura destaca l’èxit d’esta mostra que permet “vore de prop obres mestres universals” i que suposa “un al·licient afegit a l’oferta cultural i turística” d’Alacant
* La mostra ha visitat Benidorm, Ontinyent, Castelló de la Plana i Sagunt i podrà vore’s fins al mes de juliol en altres huit localitats valencianes
* L’exposició està organitzada pel Museu Nacional del Prado i la Fundació Iberdrola Espanya amb el suport de la Conselleria d’Educació, Cultura, Universitats i Ocupació**

La secretària autonòmica de Cultura, Pilar Tébar, acompanyada per l’alcalde d’Alacant, Luis Barcala, i el president de la Fundació Iberdrola Espanya, Jaime Alfonsín, ha inaugurat a Alacant la mostra itinerant ‘El Prado en las calles’ que acosta a la població els grans mestres de la pintura a través d’obres a mida real.

Esta és la quinta localitat de la Comunitat Valenciana a la qual arriba esta mostra a l’aire lliure, organitzada pel Museu Nacional del Prado i la Fundació Iberdrola Espanya amb motiu del seu 200 aniversari, amb la col·laboració de la Conselleria d’Educació, Cultura, Universitats i Ocupació, després d’haver passat prèviament per Benidorm, Ontinyent, Castelló de la Plana i Sagunt.

La secretària autonòmica ha destacat “l’èxit d’esta iniciativa, que oferix una oportunitat única per a conéixer de prop i amb tot detall algunes de les obres mestres universals que allotja la primera pinacoteca espanyola”. A més, suposa “un al·licient afegit a l’excel·lent oferta cultural i turística amb la qual disposa la ciutat d’Alacant”.

En este sentit, ha assenyalat que l’exposició “recrea l’experiència de visitar el museu en contemplar les pintures en les seues dimensions reals, vivint una experiència pareguda a la de situar-se davant d’una autèntica obra d’art, la qual cosa conferix a esta iniciativa un gran valor didàctic” i ha animat la població d’Alacant i també totes les persones que visiten esta ciutat a gaudir d’esta ocasió única.

Així mateix, en la seua intervenció ha felicitat el Museu del Prado pels seus 200 anys d’història i ha agraït a la Fundació Iberdrola la seua “generositat per fer possible que una mostra com esta estiga visitant la Comunitat Valenciana”.

Per part seua, l’alcalde d’Alacant, Luis Barcala ha apuntat que “el cor de la ciutat es convertix durant un mes en un espectacular museu a l’aire lliure que no solament acosta l’art a la gent, sinó que també enriquix la nostra oferta cultural, fomenta l’interés per la pintura a través d’obres universals i promou una major estima de l’enorme patrimoni artístic que atresora el Museu del Prado, que és motiu d’orgull per a tots els espanyols”.

Així mateix, Jaime Alfonsín, president de la Fundació Iberdrola Espanya, ha ressaltat la importància de l’exposició, gràcies a la qual “traiem l’art al carrer gràcies a les seues magnífiques reproduccions i proporcionem a tots els que s’acosten a contemplar una experiència molt similar a la visita de la mateixa pinacoteca. Esta exposició és amena, divertida i podem acostar-nos als quadres i vore tots els seus detalls”.

L’exposició va arrancar el seu recorregut per la Comunitat Valenciana en setembre de 2024. Després de la seua cita a Alacant, a on romandrà fins al 16 de març, podrà vore’s també a València, Vinaròs, Orihuela, Borriana, Gandia, Sant Vicent del Raspeig, Segorbe i Altea.

**50 reproduccions de grans mestres**

‘El Prado en las calles’ té com a objectiu donar a conéixer les col·leccions i el patrimoni històric adscrit al Museu Nacional del Prado a través de 50 reproduccions a mida real d’obres mestres de les escoles espanyola, italiana i flamenca pertanyents a la col·lecció permanent de la pinacoteca.

Així, les fotografies estan acompanyades per cartel·les explicatives, codis QR i panells informatius, la qual cosa permet recórrer les diferents escoles que componen el panorama artístic de la col·lecció permanent del Prado, i d’esta manera es convertix en una activitat didàctica de primer orde.

A més, els visitants poden conéixer la història d’Espanya, d’Europa i de l’art occidental en general de la mà dels grans mestres de la pintura com Goya, Velázquez, El Greco, Rubens, Dürer, Rembrandt, El Bosco, Tiziano o Caravaggio, entre altres.

El projecte ‘El Prado en las calles’ va iniciar la seua marxa en 2020 per terres castellanomanxegues, va seguir el seu recorregut per Castella i Lleó i va continuar per Extremadura i Andalusia, amb gran afluència de visitants.

Fecha: 18/02/2025